פרנץ אולנדורף

פרנץ היינריך (חיים) אוֹלֶנְדוֹרְף (Franz Heinrich Ollendorff; 15 במרץ 1900 – 9 בדצמבר 1981) היה ביופיזיקאי, ממקימי הפקולטה להנדסת חשמל, פרופסור להנדסת חשמל בטכניון וחתן פרס ישראל למדעים מדויקים לשנת תשי"ד (1954).

קורות חיים
פרנץ אולנדורף נולד בשנת 1900 בשרלוטנבורג שבברלין, בירת גרמניה, למרתה לבית ווהלאואר (Wohlauer) ואיש העסקים נתן אולנדורף. הוא למד הנדסה ב, בה המשיך לימודיו וסיים תואר דוקטור בשנת 1921. במהלך לימודיו היה סטודנט של מקס פלאנק ועבד במכון מקס פלאנק וכן שימש כאסיסטנט של אלברט איינשטיין. לאחר לימודיו עבר לאוניברסיטת דנציג, בה ביצע מחקרים בתדרי הרדיו ושם הכיר את אשתו, רות לבית קלטר (מתרגמת ומורה לחלילית). לזוג היה בן אחד שגידלו בישראל.

בשנת 1924, בעקבות התנגדות אנטישמית להעסקתו שהובלה על ידי פרופ' פטרסן, עזב אולנדורף את משרתו באוניברסיטת דנציג ועבר לעבוד כמהנדס ראשי בחברת סימנס. לאחר מכן חזר לאוניברסיטת ברלין, שם כיהן כמרצה (פריבט-דוצנט) במחלקה של ארנסט אולריך, משרה שממנה הודח בשנת 1933 עם עליית הנאצים לשלטון וחקיקת החוק להחזרת הפקידות המקצועית הלאומית על כנה. במהלך עבודתו כמרצה באוניברסיטת ברלין פרסם מספר ספרים חשובים בנושאי התאוריה האלקטרומגנטית.

בברלין עסק בנוסף בחינוך בבית הספר היהודי. בשנת 1926 ביקר אלונדורף בארץ ישראל ומסר הרצאות אורח בטכניון.
בשנת 1934 העתיק את בית הספר לירושלים יחד עם תלמידי בית הספר ולאחר מכן שב לגרמניה והיה פעיל ב"עליית הנוער". בשנת 1937 עלה לארץ ישראל יחד עם אשתו והצטרף לסגל הטכניון. בטכניון, אשר בו לימד משך 44 שנים, ייסד בשנת 1938 את המחלקה להנדסת חשמל, בה שימש דקאן הפקולטה הראשון. בשנת 1939 הועלה לדרגת פרופסור. עבודת הדוקטורט הראשונה בטכניון הוגשה בהנחייתו על ידי אליעזר מישקין, מהפקולטה להנדסת חשמל, שם התזה: "חישוב ישיר של מנועי השראה על יסוד משוואות השדה למקסוול". אמו נשלחה ב-1942 לטרזיינשטט, שם נספתה.

בשנת 1955 מונה לפרופסור מחקר, הראשון בטכניון במעמד זה. בסוף 1956 מונה לפרופסור מחקר באוניברסיטת קליפורניה, אך עם תחילת מבצע סיני חזר לישראל.

במקביל לעבודתו בטכניון הצטרף אולנדורף לסגל המורים של בסמ"ת, שבו לימד עד לשנת 1975. שם הקים את המגמה לחשמל (שנקראה אז זרם חזק) ומגמת רדיו שלימים הפכה למגמת אלקטרוניקה.

מחקריו עסקו בתורת הגלים האלקטרומגנטיים והמכ"ם, כאשר במסגרת מחקריו פיתח את תורת השיקופים לפתרון בעיות אלקטרומגנטיות. בנוסף עסקו מחקריו בתחום שפופרות ריק ו-TWT. עוד עסקו מחקריו בביופיזיקה, בביואלקטרוניקה ובביורפואה. בנוסף עסק בפיתוח מכשירים רפואיים עם ד"ר אברהם צליוק בתחום רפואת אף אוזן גרון סדרת הרצאותיו בנושאי פילוסופיה של המדע זכתה להצלחה בין-לאומית, ובה הביע את חשיבות המכניקה בהליכים רפואיים. כבר בשנות ה-50 גילה עניין רב בפיתוח מכשירים אלקטרוניים לטובת העיוורים והחרשים. מחקריו בתחום השדות המגנטיים הביאו לפיתוח עין אלקטרונית אשר תאפשר יכולת ראייה לעיוורים באמצעות אלקטרודות.

אולנדורף התנגד לרישום פטנטים על גילויים והמצאות של אנשי מדע. איש המדע, חייב, לדעתו, להנחיל את המצאותיו לכלל. ואכן, שום עבודת מחקר לא נרשמה על שמו במשרד הפטנטים. אולנדורף נמנה במשך תקופה מסוימת עם חברי הוועדה לאנרגיה אטומית, ופרש משום שלא ראה תועלת בישיבות הוועדה. ההחלטות נתקבלו, לדבריו, במוסדות אחרים. פרישתו הייתה אמנם גם תוצאה מגישתו העקרונית והמצפונית לבעיית השימוש באנרגיה האטומית, אך הוא נמנע מלדבר על פרטי הדבר. בתחילת שנות ה-60 נמנה עם קבוצה של אנשי מדע ישראלים שקראו לפירוז המזרח התיכון מנשק גרעיני.

נפטר בחיפה ב-9 בדצמבר 1981 ונקבר בבית הקברות כפר סמיר.

ארכיונו האישי שמור בספרייה הלאומית.

הוקרה
 פרס ויצמן לשנת תש"ט (1949)
 פרס ישראל למדעים מדויקים לשנת תשי"ד (1954).
 חבר האקדמיה הלאומית הישראלית למדעים,
 דוקטור של כבוד מהאוניברסיטה הטכנית של ברלין (1959).
 אזרח כבוד של חיפה (1960).
 פרס רוטשילד להנדסה (1971).
 חבר הקהילה הבינלאומית של מהנדסי החשמל IRE (כיום ארגון ה-IEEE) וסגן נשיא בשנת 1960.
 מדליית זהב לחינוך טכנולוגי בארצות הברית על שם ג'יימס מאליגן (Mulligan) בשנת 1971.
 המרכז למחקר בתקשורת ואוטומציה "מינרווה" של הטכניון נקרא על שמו.

לקריאה נוספת
J.Baal -Schem. The Birth of Hi - Tech Society, First steps in Electronics and Computing in Israel. IEEE EuroCon 2007 "The international Conference on Computer as a Tool" Warsaw Sep pp. 2638 - 2640
 Franz Ollendorff, Vice President, 1961 Proceedings of the IRE Publication Date: March 1961 Volume: 49, Issue: 3 On page(s): 722-722
Technical University in Gdansk in the years 1904 -1945
Bell Labs John R. Pierce Electron Tubes
Prof Yehuda Safran Columbia University USA

קישורים חיצוניים




 , 


 על פרופ' אולנדורף, באתר "מרכז אולנדורף מינרווה", הטכניון
 על פרופ' אולנדורף, באתר ההיסטוריה של ברלין




מכּתביו:




 הערות שוליים 

קטגוריה:חברי האקדמיה הלאומית הישראלית למדעים
קטגוריה:זוכי פרס רוטשילד
קטגוריה:זוכי פרס ישראל למדעים מדויקים
קטגוריה:זוכי פרס ויצמן
קטגוריה:יקירי חיפה
קטגוריה:פיזיקאים ישראלים
קטגוריה:מהנדסי חשמל ישראלים
קטגוריה:ישראלים ילידי גרמניה
קטגוריה:בוגרי האוניברסיטה הטכנית של ברלין
קטגוריה:סגל הטכניון: הנדסת חשמל
קטגוריה:פליטי רדיפות הנאצים
קטגוריה:ביופיזיקאים ישראלים
קטגוריה:אנשי העלייה החמישית
קטגוריה:אנשי חינוך ביישוב
קטגוריה:אנשי חינוך ישראלים
קטגוריה:אנשי חינוך יהודים גרמנים
קטגוריה:אזרחי כבוד של חיפה
קטגוריה:זוכי פרס ישראל לשנת 1954
קטגוריה:אישים הקבורים בבית הקברות שדה יהושע
קטגוריה:ישראלים שנולדו ב-1900
קטגוריה:ישראלים שנפטרו ב-1981